19/10/2018 | Administración LocalMunicipal
Moeche
Aprobación definitiva da Ordenanza fiscal reguladora do prezo público pola prestación do servizo de xestión da biomasa vexetal e limpeza de fincas no Concello de Moeche

Unha vez que estivo exposto ó público o acordo provisional que adoptou o Pleno na sesión que tivo lugar o día 16 de agosto de 2018, de aprobación inicial da Ordenanza fiscal reguladora do prezo público pola prestación do servizo de xestión da biomasa vexetal e limpeza de fincas no Concello de Moeche sen que se presentasen reclamacións, o acordo de aprobación provisional enténdese definitivamente aprobado, polo que se publica integramente a redacción desta ordenanza, no cumprimento do establecido no artigo 17.4 do Real Decreto Lexislativo 2/2004, de 5 de marzo, polo que se aproba o Texto Refundido da Lei Reguladora das Facendas Locais. O territorio do concello de Moeche abrangue 48’5 qm2, correspondendo aproximadamente un 61,5 por 100 do territorio a superficie forestal, un 36,5 por 100 a terreos adicados ao cultivo agrícola e pradarías. Os seus habitantes distribúense de xeito disperso en 5 parroquias, en 128 entidades singulares e diseminadas de poboación. A xestión dun territorio destas características, onde ademais hai milleiros de parcelas que pertencen a múltiples propietarios, é moi complexa, sendo o marco físico onde o concello debe facer fronte ás súas obrigas e competencias, para o que ha de adoptar as medidas precisas para converter nunha oportunidade esa diversidade territorial, co obxectivo de avanzar cara a un verdadeiro desenvolvemento sustentable. Con base nas competencias que posúen os concellos nos eidos da prevención e extinción de incendios, a protección civil, o medio ambiente ou o urbanismo, establecidas pola Lei 7/1985, do 2 de abril, reguladora das bases do réxime local, e pola Lei 5/1997, de administración local de Galicia, faise preciso regular os aspectos relativos á limpeza e o mantemento das parcelas existentes no municipio. O concello de Moeche elabora a presente ordenanza co obxectivo de aplicar nomeadamente os artigos 13.1 e 135.3 da Lei 2/2016, do 10 de febreiro, do solo de Galicia. Consonte esta lei, as persoas propietarias de toda clase de terreos teñen a obriga de mantelos en condicións de funcionalidade, seguridade, salubridade, ornato público e habitabilidade segundo o seu destino, así como de conservar e manter o solo e a masa vexetal nas condicións precisas que eviten erosións e incendios, e impedir a contaminación da terra, o aire e a auga. Así mesmo, o artigo 7. d) da Lei 3/2007, do 9 de abril, de prevención e defensa contra os incendios forestais de Galicia, obriga a realizar as obras necesarias para conservar e manter o solo e a biomasa vexetal nas condicións precisas que eviten os incendios forestais. Precisamente, a recente reforma e actualización da citada norma, efectuada pola Lei 9/2017, do 26 de decembro, de medidas fiscais e administrativas, afondou na regulación relativa ás actuacións administrativas en materia de cumprimento por parte das persoas propietarias e titulares de terreos suxeitos á obriga de xestión da biomasa vexetal, entre outros espazos, no contorno dos núcleos rurais e vivendas, procurando o cumprimento da obriga e a axilización das actuacións, e precisando cales con as facultades e competencias das administracións locais, para o que se precisa completar a regulación atendendo ás características do concello a través da presente ordenanzas local. Por outra banda, nesta ordenanza tamén se regulan os prezos públicos da solicitude, por parte de persoas alleas á entidade local, do uso puntual da maquinaria municipal e os servizos do persoal do Concello, de acordo coas dispoñibilidades dos servizos e tamén no caso de esgotárense as posibilidades de fornecelos pola oferta privada nos períodos de maior intensidade na realización destes traballos na época estival, ou noutras épocas cando concorran ditas circunstancias Polo tanto a presente ordenanza recolle estas obrigas e regula a súa aplicación no caso do uso de medios e recursos municipais. Desta maneira, preténdese atinxir: • O cumprimento da normativa existente en materia de mantemento de parcelas, predios e edificacións e regular a execución subsidiaria por parte do concello. • A prevención dos incendios e a boa xestión dos terreos forestais. • A prevención doutras incidencias que poidan xerar impactos negativos sobre a paisaxe, o medio ambiente e a calidade de vida dos veciños e veciñas. • A mellora da ordenación territorial do concello. • A equidade e xestión racional dos recursos municipais, ao repercutir os gastos que se orixinen nas persoas responsables. En uso das facultades concedidas polos artigos 133.2 e 142 da Constitución e polo artigo 106 da Lei 7/1985, do 2 de abril, reguladora das bases do réxime local, e de conformidade co disposto nos artigos 15 a 19 do texto refundido da Lei reguladora das facendas locais (RD lexislativo /2004, do 5 de marzo), o Concello de Moeche establece o prezo público pola prestación do servizo de xestión de biomasa vexetal e limpeza de terreos e predios, que se rexerá pola presente Ordenanza Fiscal.1.–É responsabilidade das persoas propietarias manter nas debidas condicións de limpeza, seguridade, salubridade e ornato público os seus terreos e predios, así como as beirarrúas, patios interiores ou zonas verdes privadas. Igualmente deberán evitar que as augas de escorrentía e as pólas das árbores ou sebes afecten ao espazo público. Os propietarios de terras conservarán e manterán o solo natural e, se é o caso, a masa vexetal nas condicións precisas que eviten a erosión e os incendios, impedindo a contaminación da terra, o aire e a auga. Para estes efectos, as persoas propietarias deberán proceder aos traballos de mantemento e limpeza das súas propiedades cando por motivos de ornato público ou seguridade sexan necesarios ou así o ordene a Autoridade municipal, previo informe dos servizos municipais competentes.2.–Pola súa parte as persoas propietarias das masas forestais e dos terreos lindeiros con estas ficarán obrigados a adoptar as medidas de prevención de incendios forestais, particularmente as relativas á xestión da biomasa vexetal e retirada de especies arbóreas, establecidas na normativa estatal e autonómica que resulte de aplicación nesta materia.3.–O concello exercerá o control sobre estas obrigas e poderá esixir aos seus titulares a adopción das medidas necesarias, consonte o establecido na normativa de aplicación e os regulamentos e instrucións que as desenvolvan. Así mesmo, poderá, previo trámite de audiencia ás persoas interesadas, requirirlles que, no prazo regulado legal ou normativamente ou que veñan xustificados tecnicamente, realicen as obras ou actuacións necesarias advertíndolles que, en caso de incumprimento da orde de execución, procederase á execución subsidiaria ou á execución forzosa mediante a imposición de multas coercitivas, reiterables ata lograr a execución do ordenado, sen prexuízo, se é o caso, da apertura do correspondente expediente sancionador.1.–Constitúe o feito impoñible do prezo público, a prestación de servizo de xestión da biomasa vexetal e limpeza, con medios mecánicos e/ou manuais municipais ou contratados polo Concello, de parcelas, predios ou edificacións, ben sexa a solicitude de persoas particulares interesadas, ou de oficio, por razóns de seguridade, ornato ou contaminación, sempre que a prestación do devandito servizo redunde en beneficio do suxeito pasivo. As tarefas de limpeza poden ser a eliminación de silvas, herbas ou retirada de árbores, así como a recollida de entullos e outros residuos vertidos de forma irregular.2.–Tamén se recolle dentro do prezo público o uso da maquinaria e o traballo do persoal municipal no caso de solicitudes particulares para a realización de pequenas obras e traballos en propiedades privadas naqueles casos de imposibilidade de fornecelos pola oferta privada en períodos de maior intensidade na realización destes traballos, ou noutras épocas cando concorran ditas circunstancias, previa resolución motivada da Alcaldía ou da Xunta de Goberno e sempre que o permitan as necesidades do servizo.3.–Non estarán suxeitos a este prezo público os servizos que se presten en beneficio da xeneralidade ou dunha parte considerable da poboación do municipio ou en casos de calamidade ou catástrofe pública oficialmente declarada. Son suxeitos pasivos contribuíntes, as persoas físicas ou xurídicas e as entidades a que se refire o artigo 35.4 da Lei xeral tributaria, que sexan propietarias, usuarias ou ocupantes das fincas que foran obxecto da prestación do servizo, que así o solicitasen. Tamén serán suxeito pasivo aquelas persoas, titulares, usuarias ou ocupantes por calquera concepto que fagan caso omiso aos requirimentos e ordes de execución efectuadas polo concello nos supostos establecidos nas ordenanzas municipais ou na normativa xeral de aplicación, previa tramitación do necesario expediente nos termos indicados na lexislación aplicable.1.–Responderán solidariamente das obrigacións tributarias do suxeito pasivo as persoas físicas ou xurídicas ás que se refire o artigo 42 da Lei xeral tributaria.2.–Serán responsables subsidiarias as persoas administradoras das sociedades e os síndicos, interventores ou liquidadores de sociedades e entidades en xeral en concurso ou liquidación nos supostos e co alcance que sinale o artigo 43 da Lei xeral tributaria. Non se concederá exención no pagamento do prezo público.1.–A cota tributaria determinarase en función do número de efectivos, tanto persoais como materiais que se empreguen na prestación do servizo, o tempo investido neste, e o percorrido efectuado polos vehículos que actúen. Para tal efecto, aplicarase a seguinte tarifa: a) Por cada operario/a de servizos, por hora ou fracción: 14,50 € b) Por cada operario/a de maquinaria, por hora ou fracción: 18,00 € c) Por cada técnico/a, por hora ou fracción: 23,00 € a) Por cada pa retroescavadora, por hora ou fracción: 25,00 € b) Por cada tractor con rozadora traseira, cisterna ou similar, por hora ou fracción: 20,00 € c) Por cada tractor con rozadora de brazo ou similar, por hora ou fracción: 25,00 € e) Por cada camión, por hora ou fracción: 20,00 € Aos efectos do cómputo do tempo investido na prestación do servizo contarse desde a saída ata o regreso á nave de servizos municipais. a) Os custos de xestión dos residuos que se recollan como consecuencia dos servizos regulados por esta ordenanza, e que teña que asumir o Concello, serán repercutidos no suxeito pasivo. A cota tributaria total será a suma das correspondentes ás das epígrafes da tarifa. Devindicarase o prezo público e nace a obriga de contribuír no momento en que os medios e o persoal saian da nave de servizos municipais, intre no que se inicia, a todos os efectos, a prestación do servizo.1.- Toda persoa usuaria do servizo a que se refire esta ordenanza deberá solicitalo mediante modelo oficial que se servirá nas oficinas municipais, correspondendo a súa resolución á Alcaldía.2.- Nos supostos de execución subsidiaria, será a Alcaldía quen emita unha resolución sinalando o alcance do servizo. Unha vez efectuado o servizo, e de acordo cos datos que certifique o servizo municipal de obras, os servizos tributarios deste Concello emitirán a correspondente liquidación que será notificada para o ingreso directo na forma e nos prazos sinalados pola tesouraría municipal. En todo o relativo á cualificación das infraccións tributarias, así como das sancións que ás mesmas lle correspondan en cada caso, estarase ao disposto nos artigos 178 e seguintes da Lei xeral tributaria. A presente Ordenanza Fiscal entrará en vigor e será de aplicación a partir do día da súa publicación no Boletín Oficial da Provincia, permanecendo en vigor ata a súa modificación ou derrogación expresas. Moeche, 16 de outubro de 2018 A alcaldesa Asdo.: Beatriz Bascoy Maceiras